Startao je s brojem 64 pa je ovaj rezultat osobito velik nakon što je, također s visokim startnim brojem, na zadnjem veleslalomu u švedskom Areu osvojio 25. mjesto.

Austrijski skijaš Marcel Hirscher pobijedio je u nedjelju u veleslalomu Svjetskog kupa u Alta Badiji, dok je jedini hrvatski predstavnik 21-godišnji Filip Zubčić ostvario najbolji rezultat u karijeri zauzevši sedmo mjesto (+2.67), što mu je donijelo novih 36 bodova u Svjetskom kupu.

Drugi je bio Amerikanac Ted Ligety (+1.45), a treće mjesto pripalo je Francuzu Thomasu Fanari (+1.48).

Sadržaj se nastavlja...

Zubčić je prije devet dana u švedskom Aareu, također u veleslalomu, sa startnim brojem 63 stigao do 29. mjesta u prvoj vožnji, da bi na kraju završio na 25. poziciji, što mu je donijelo prvih šest bodova u karijeri u Svjetskom kupu.

"U Aareu sam uzeo prve bodove, ali tamo sam malo slabije odskijao drugu vožnju. Danas sam odlučio da ću i u drugoj utrci ići punim gasom i pokazao sam da znam dobro skijati. Kad sam ušao u cilj i vidio zeleno na semaforu, odnosno da sam vodeći, nisam mogao vjerovati. Dosta dugo sam bio na vrhu, a onda me je Ligety prestigao, što je bilo očekivano. No, ipak sam jedno vrijeme stajao zajedno s njim na postolju. Ovo je fenomenalno", izjavio je Zubčić.

U Alta Badiji bio je još bolji, sa startnim brojem 64 stigao do 17. mjesta u prvoj vožnji. U drugoj utrci odvozio je fantastično, imao je drugo vrijeme, što mu je u konačnici donijelo sedmo mjesto.

Tako se sada Zubčić nalazi na 20. mjestu u poretku veleslalomaša, dok je u ukupnom poretku Svjetskog kupa 56. sa 42 boda. U ukupnom poretku vodi Norvežanin Kjetil Jansrud sa 610 bodova, a slijedi Hirscher sa 540.

REZULTATI:

1. Marcel Hirscher (AUT) 2:30,17

2. Ted Ligety (SAD) +1,45

3. Thomas Fanara (FRA) +1,48

4. Alexis Pinturault (FRA) +1,49

5. Felix Neureuther (NJE) +1,73

6. Roberto Nani (ITA) +1,81

7. FILIP ZUBČIĆ (HRV) +2,67

8. Fritz Dopfer (NJE) +3,02

9. Gino Caviezel (ŠVI) +3,04

10. Marcus Sandell (FIN) +3,09

14. Kjetil Jansrud (NOR) +3,57

UKUPNI POREDAK:

1. Kjetil Jansrud (NOR) 610 bodova

2. Marcel Hirscher (AUT) 540

3. Dominik Paris (ITA) 345

4. Ted Ligety (SAD) 326

5. Alexis Pinturault (FRA) 304

6. Hannes Reichelt (AUT) 291

56. FILIP ZUBČIĆ (HRV) 42

117. IVICA KOSTELIĆ (HRV) 1

117. NATKO ZRNČIĆ-DIM (HRV) 1

POREDAK U VELESLALOMU:

1. Marcel Hirscher (AUT) 360 bodova

2. Ted Ligety (SAD) 286

3. Alexis Pinturault (FRA) 230

4. Fritz Dopfer (NJE) 188

5. Thomas Fanara (FRA) 177

20. FILIP ZUBČIĆ (HRV) 42